**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2019. szeptember 18-i ülésére)

**TÁRGY: VÉTELI SZÁNDÉK A RÓNASZÉKI FÜRDŐ TERÜLETFEJLESZTÉSE CÉLJÁBÓL**

Kiskőrös Város Önkormányzatának polgármestere (a továbbiakban: Önkormányzat) és a PROFI CENTER 2000 Kereskedelmi és Szolgáltató Korlátolt Felelősségű Társaság (a továbbiakban: Kft.) képviseletében Joachim Tobias Eckerle ügyvezető között tárgyalások indultak, a Kft. tulajdonát képező Kiskőrös belterület 2712/12 hrsz-ú, kivett ipartelep rendeltetésű, 1 ha 1198 m2 térmértékű – előterjesztés melléklete - ingatlan megvásárlása tárgyában.

Magyarország helyi önkormányzatairól szóló 2011. évi CLXXXIX. törvény 13. § (1) bekezdés 1. pontja helyben biztosítható közfeladatok közé sorolja a településfejlesztést, 4. pontja az egészséges életmód segítését célzó szolgáltatásokat.

Az Önkormányzat ezen ingatlant területfejlesztésre, telekalakítással, a Rónaszéki Fürdő területének bővítésére használná fel. A Rónaszéki Fürdő területbővítésével lehetőség nyílik akár a kemping területének növelésére, szociális blokk építésére, de akár élmény, welness, gyógymedencék, elemek kialakítására.

Az önkormányzati vagyonról, a vagyon hasznosításáról szóló 26/2012. (XII.19.) önk. rendelet (a továbbiakban: vagyonrendelet) 18. § (1) bekezdésében foglaltak szerint az önkormányzat visszterhes tulajdonszerzése ingatlan esetében kizárólag a Képviselő-testület döntése alapján lehetséges. A vagyonrendelet 18. § (2) bekezdése alapján az önkormányzati tulajdonszerzést megelőzően a vagyonelem forgalmi értékének meghatározásáról a Polgármesteri Hivatal az általa megjelölt szakértő útján gondoskodik.

Az ingatlanforgalmi szakértő által készített szakvélemény alapján az ingatlan becsült forgalmi értéke nettó 100.000.000,-Ft, azaz: Egyszázmillió forint.

Az ingatlanforgalmi szakértő által meghatározott becsült forgalmi érték nettó érték, a számviteli szabályok figyelembevételével a vételárat terheli az általános forgalmi adó fizetési kötelezettség.

Fentiek figyelembevételével javaslom, a Képviselő-testület a határozat-tervezetben foglaltak szerint döntsön.

**Kiskőrös, 2019. szeptember 13.**

 **Domonyi László sk.**

 **polgármester**

**HATÁROZAT-TERVEZET**

A Képviselő-testület

1. egyetért azzal, hogy Kiskőrös Város Önkormányzata a Kiskőrös belterület 2712/12 hrsz-ú, kivett ipartelep rendeltetésű, 1 ha 1198 m2 térmértékű ingatlan megvásárlására a Rónaszéki Fürdő területének fejlesztése érdekében vételi ajánlatot tegyen 100.000.000,-Ft+ÁFA, azaz: Egyszázmillió forint+ÁFA összegben,
2. felhatalmazza a polgármestert, hogy az 1. pontban foglaltak megvalósítása érdekében az ingatlan tulajdonjogának megvásárlása céljából szándéknyilatkozatot tegyen.

**Felelős:** polgármester

**Határidő:** értelemszerűen